**Svätý Martin Toursky** [vyslov: túrsky] (iný názov: **(svätý) Martin z Tours**; na kresťanskom Východe: **Martin Milosrdný**; lat. Martinus; \* 316 alebo 317, Sabaria (dnes Szombathely) – † 8. november 397, Candes-Saint-Martin) je jeden z najznámejších a najpopulárnejších svätcov rímskokatolíckej cirkvi. Bol synom pohanského rímskeho dôstojníka, mníchom a neskôr biskupom v Tours.

Život sv. Martina
-----------------

### Mladosť

Narodil sa v Panónii (v dnešnom Maďarsku). Otec mu dal meno po starorímskom bohu Marsovi - boh vojny. Po stopách svojho otca rovnako vstúpil do armády. Pravdepodobne bol iba brancom medzi 15. - 17. rokom života. Od mladosti chcel byť kresťanom, zapísal sa medzi katechumenov a bol presvedčený, že oddanosť Bohu mu bráni, aby mohol byť zároveň kresťanom a slúžiť aj ako vojak. Za tieto myšlienky sa dostal do väzenia, z ktorého ho neskôr prepustili. Krst neprijal hneď, biskup sa bál nepríjemností zo strany jeho otca, preto Martin pristupuje k sviatosti neskôr, pravdepodobne na Veľkú noc v roku 339.

El Greco: Svätý Martin sa delí so žobrákom o plášť
### Vojenský plášť

Po prepustení sa mu stala známa príhoda v Amiens, ktorú umelci často znázorňujú vo svojich dielach. Martin mečom rozrezal svoj vojenský plášť, aby ochránil polonahého žobráka pred zimou. V noci sa mu vo sne zjavil Kristus zaodetý polovicou plášťa, ktorú daroval Martin žobrákovi.

### Život mnícha

Po tomto sne sa Martin stal žiakom sv. Hilária v Poitiers a prijal krst a stáva sa pustovníkom v Ligugé v prvom kláštore na území Galie. Už po prvých mesiacoch svojím životom oslovoval ľudí tak, že sa k nemu pridávali ďalší a Martin sa tak stal „priekopníkom západného mníšskeho stavu" až do roku 371, keď ho vymenovali za biskupa v Tours ako následníka po biskupovi sv. Litoriovi.

### Život biskupa

Keďže videl veľkú potrebu zasväteného života, ako prostriedok pokresťančovaní vidieckych oblastí, založil niekoľko kláštorov. Dovtedy bolo kresťanstvo sústredené predovšetkým v mestách.

Martinovi sa pripisuje ničenie pohanských chrámov a posvätných stromov. Rovnako jemu sa pripisujú prvé „vizitácie" diecéz. Jeho 25-ročná biskupská služba sa vyznačovala slávou, ktorá vyšla z dogmatických debát (debaty sa týkali prisciliánov), zo zázračných uzdravení malomocných, a dokonca sa vraví, že vzkriesil mŕtveho k životu.

### Koniec života

Martin tušil čas blížiacej sa smrti a prosil svojich spolubratov, aby mohol zomrieť v kláštore medzi nimi. Zomrel vo veku asi 80 rokov 8. novembra v Candes-Saint-Martin a pochovali ho 11. novembra 397 v Tours. Na jeho biskupské miesto bol vymenovaný sv. Brictius.

Uctievanie
----------

ikona sv. Martina Tourskeho
Uctievanie sa po jeho smrti veľmi rýchlo šírilo nielen vďaka jeho zázrakompočas života a po smrti, ale aj vďaka životopisu, ktorý napísal Sulpicius Severus. Tento životopis sa stal najobľúbenejším v stredoveku a vzorom pre všetkých vtedy žijúcich hagiografov.

Jeho kult je veľmi rozšírený po celom svete. Dosvedčuje to 500 dedičských a 4 000 farských kostolov, ktoré sú zasvätené sv. Martinovi, iba vo Francúzku. Jeho hrob sa stal hlavným pútnickým miestom Frankov. Onedlho boli vysvätené nové kostoly na jeho počesť v Ríme, Ravenne a v Canterbury. Vo veľkej úcte ho mali v Španielsku, Nemecku a Holandsku. Okolo roku 1800 už 173 starobylých kostolov nieslo jeho meno.

Rímskokatolícka cirkev slávi jeho sviatok 11. novembra. Gréckokatolícka a pravoslávna cirkev si ho pripomína  12. októbra.

### Uctievanie na Slovensku

Tomuto svätcovi je na Slovensku zasvätených mnoho chrámov. Medzi najznámejší patrí katedrála sv. Martina v Bratislave, ako aj katedrála v Spišskej Kapitule.

O veľkej úcte a obľúbenosti tohto svätca svedčia početné pranostiky, napr. *Dážď martinský znamená mráz a suchotu.* alebo *Na svätého Martina drž sa, synku, komína.*

Život Martina v umení
---------------------

Najobľúbenejším výjavom je scéna, keď Martin je na bielom koni a delí sa o svoj plášť so žobrákom. Je ešte veľa ďalších zobrazení v knihách a vitrážach v Tours, Chartres, Beauvais a Bourges.

Jeho atribútom je buď ohnivá guľa, ktorá sa zjavila nad jeho hlavou, keď slúžil sv. omšu, alebo hus (z 15. stor.) - ľudia chceli z Martina spraviť biskupa, ale on nechcel - utekal pred nimi na gazdovstvo, kde sa skryl medzi husami, tie ho však svojím gagotom prezradili a ľudia Martina nasilu vytiahli spomedzi husí a ustanovili za biskupa. Vtedy Martin pochopil, že je to Božia vôľa a viac sa nebránil.

Referencie
----------

1. 1 2   *Diocèse de Tours: Son histoire* [online]. diocesedetours.catholique.fr, [cit. 2023-04-07]. Dostupné online. (francúzsky)
2. ↑  CATHOLIC CHURCH. *Martyrologium Romanum (2004)*. [s.l.] : [s.n.], 2004. Dostupné online.
3. ↑  Православный Церковный календарь: Святитель Мартин Милостивый - Житие
4. ↑   *Svätý Martin z Tours, biskup | Bratislavská arcidiecéza* [online]. www.abuba.sk, [cit. 2023-04-07]. Dostupné online.
5. ↑   *Vianoce.sk - Pranostiky na mesiac november* [online]. vianoce.sk, [cit. 2023-04-07]. Dostupné online.

Literatúra
----------

* "11. november : Sv. MARTIN z Tours, biskup." In: Daniel Dian - Viliam Judák: *Každý deň so svätými : II. diel.* Trnava : Spolok svätého Vojtecha, 2007. s. 147. ISBN 978-80-7162-679-4
* "11. novembra : Sv. Martin Tourský, biskup (316? — 397)." In: Rajmund Ondruš S.J.: *Blízki Bohu i ľuďom : Životopisy svätých usporiadané podľa liturgického kalendára.* Na Slovensku prvé vydanie. Bratislava : Vydavateľstvo Tatran, š. p. 1991 ako záujmová publikácia pre Spolok svätého Vojtecha. s. 611-615. ISBN 80-222-0277-0

Pozri aj
--------

* Zoznam svätcov Katolíckej cirkvi
* Rímske martyrológium

Iné projekty
------------

Commons
* Spolupracuj na Commons Commons ponúka multimediálne súbory na tému **Martin Toursky**

Externé odkazy
--------------

* Svätý Martin z Tours, biskup
* Sv. Martin z Tours, biskup
* SULPITIUS SEVERUS ON THE LIFE OF ST. MARTIN - životopis sv. Martina od Sulpícia Severa (po anglicky)

Autoritné údaje: * BnF: 119423647
* GND: 118578308
* ISNI: 0000 0001 2099 9999
* LCCN: n50080635
* NK ČR: jn20000701170
* ULAN: 500357034
* VIAF: 73825464
* WorldCat: lccn-n50080635